Die waarheid oor verhoudings deur Stefan Blom: 'n FMR-resensie | LitNet
Riette Rust Resensies 2017-05-19
Wanneer jy vir die eerste keer 'n ouer word, besef jy maar alte goed dat jy geen opleiding het om jou pienkvoet tot volwassenheid te kan begelei nie. Dieselfde geld verhoudings. Niemand leer jou vooraf hoe om konflik te hanteer of hoe om 'n mislukte verhouding waardig te verlaat nie.
Stefan Blom, 'n kliniese sielkundige van Kaapstad, vertel jou hoe. Sy eerste boek, Die waarheid oor verhoudings, dek verskeie onderwerpe wat nie net op liefdesverhoudings van toepassing is nie, maar ook op verbintenisse met ouers en vriende.
Verhoudings raak elkeen van ons, daarom is hierdie handleiding so belangrik. Blom het sy ervarings in die spreekkamer te boek gestel. Raad, wenke en oplossings word mildelik en professioneel uitgedeel.
Die boek is in nege hoofstukke verdeel, waaronder "Weet hoe om te verskil", "Deel jou waarhede", "Seks en intimiteit" en "As jy nuwe mense ontmoet". Elke hoofstuk bevat subtemas. Die een wat oor jou verhouding met jouself handel, is ingedeel in onder meer "Verander hoe jy praat", "Leer om jouself te troos" en "Doen wat jy sê".
Die laaste hoofstuk – besonder interessant – bevat algemene vrae soos: Is dit aanvaarbaar om jouself aansienlik te verander ter wille van 'n rustige huishouding en 'n gelukkige huwelik, mits dit nie teen jou siel indruis nie? En: Hoe gemaak as jy 'n voorstander is van kommunikasie, maar jou lewensmaat vermy dit as 'n manier om kwessies op te los? Blom verskaf natuurlik ook antwoorde.
Die boek bevat insiggewende inligting. Soos dat jou verdraagsaamheid of sensitiwiteit vir volume of 'n harde stemtoon bepaal word deur onder meer hoeveel jy geslaap het, jou hormone, wat jy vir ontbyt geëet het en hoe jou ouers baklei het. Wie sou ook kon dink dat volwasse verhoudings voorwaardelik is en nie onvoorwaardelik soos ons geleer is nie?
Die handleiding bevat algemeen-bekende feite, maar omdat so baie verhoudings sneuwel, is bevestiging soms nodig. Veral wanneer dit knap saamgevat word. Soos hier: "As drie boustene – respek, vertroue en aantrekkingskrag – daarmee heen is, is dit dikwels die einde van die verhouding."
Van die wenke is reddende leesstof. Blom sê byvoorbeeld dat jy en jou geliefde met mekaar behoort te praat asof julle nie alleen is nie. "Die krag van terapie lê dikwels daarin dat 'n ander persoon jou dophou," skryf hy ter stawing.
Die redakteur van Die waarheid oor verhoudings moes egter 'n veel fermer hand gehad het. Van die sogenaamde feite is ongelukkig halwe waarhede. Die skrywer reken dat jy, die leser, baie buite-invloede op jou verhouding kan beheer, en verhuising en roem word as voorbeelde genoem. Maar het jy werklik beheer oor jou verplasing indien jou sakeonderneming gedwing word om te verskuif? En is dit aan jou toe te skryf as jou dramatalent jou in die openbare oog plaas, maar jy nie doelbewus roem nagejaag het nie?
Blom se taalgebruik is soms te formeel vir wat 'n lesersvriendelike handleiding behoort te wees. "Dit blyk dat wanneer ..." is so 'n voorbeeld. Die alewige verwysings na "die persoon" pla ook. "Jou geliefde" sou 'n oplossing kon gewees het.
Feite word dikwels herhaal. "Om gesien en erken te word voel soos liefde" is een. Twee sinne verder lees jy: "Wanneer ons voel ons word raakgesien, voel ons geliefd." En kort daarna word dieselfde feit weer só gestel: "Om te sien en raakgesien te word is om lief te hê en geliefd te voel." Dis maar een voorbeeld.
Van bladsy 44 tot 55 kom dieselfde tussenkop, "Verhoudingsvaardigheid", nege keer voor, terwyl daar reeds geskikte opskrifte is. Soos: "Deel jou ontsteltenisse" en "Besluit wat regtig saak maak".
Soms is die taalgebruik verwarrend, soos wanneer feite gelys word. Blom skryf byvoorbeeld: "Dit is nooit 'n goeie tyd vir gesels as jy onder die invloed of bedwelm." Daar kort tog 'n "is nie".
Die perspektiefwisseling pla ook. Die skrywer spreek soms die leser aan. Soos hier: "Die persoon wie se woorde jou so seermaak, is bes moontlik in pyn." En dan die skuldige: "Jy het nie 'n lisensie om ander seer te maak nie."
Ten spyte van die kritiek is Die waarheid oor verhoudings 'n moet-hê gids. Vir dié handleiding om egter behoorlik tot sy reg te kom, behoort dit wat pla, beslis met 'n herdruk reggestel te word.